**REKOMENDUOJAMA DARBO PATIRTIS**

Valstybės tarnautojų pareigybių aprašymo ir vertinimo metodikos, patvirtintos Lietuvos Respublikos Vyriausybės 2018 m. lapkričio 28 d. nutarimu Nr. 1176 (toliau – Metodika) 10 punkte, tarp kitų specialiųjų reikalavimų, kuriuos turi atitikti į laisvas pareigas pretenduojantis asmuo, nustatytas reikalavimas atsižvelgti į rekomenduojamą darbo patirtį, nurodytą Metodikos 2 priede: „10.2. Įstaigų vadovų, priimamų į pareigas konkurso būdu, ir karjeros valstybės tarnautojų darbo patirtis nustatoma atsižvelgiant į rekomenduojamą darbo patirtį, o patarėjams nustatoma privaloma jų darbo patirtis. (2 priedas)“.

Lietuvos vyriausiasis administracinis teismas (2011 m. lapkričio 30 d. nutartyje administracinėje byloje Nr. A143 –3172/2011) yra pažymėjęs, kad šios nuostatos rekomendacinis pobūdis, viena vertus, leidžia daryti išvadą, kad aptariama nuostata nėra privaloma atitinkamą pareigybės aprašymą sudarančiam subjektui. Tokia rekomendacija traktuotina kaip diskrecijos nustatyti konkretų būtinos darbo patirties laiką suteikimas atitinkamą pareigybės aprašymą sudarančiam subjektui. Kita vertus, tai reiškia, jog šis subjektas **turi laikytis šios rekomendacijos ta prasme, kad, nustatant konkretų specialaus pareigybės reikalavimo dėl būtinumo turėti atitinkamos darbo patirties laiką, turi orientuotis į šią rekomendaciją bei nuo jos esmingai nenukrypti dėl protingumo ir proporcingumo požiūriu nepateisinamų priežasčių.**

Įvertinant turimą teisės akto taikymo patirtį ir teisminę praktiką, bei siekiant didesnio aiškumo bei skaidrumo, siūlome laikytis tokių darbo patirties nuokrypio intervalų:

|  |  |  |  |
| --- | --- | --- | --- |
| **Pareigybės pavadinimas** | **Darbo patirtis** | **Rekomenduojama darbo patirtis, metais** | **Nuokrypio intervalai** |
| Įstaigos vadovas | Vadovaujamojo darbo patirtis | 3 | Nuo 2 m. iki 4 m. vadovaujamo darbo patirties  Esant poreikiui ir poreikio pagrindimui gali būti nustatyta iki 1 m. darbo patirtis tam tikroje srityje |
| Įstaigos vadovo pavaduotojas | Vadovaujamojo darbo patirtis | 1 | Nuo tiesiog turėti vadovaujamo darbo patirties iki 2 m. vadovaujamo darbo patirties  Esant poreikiui ir poreikio pagrindimui gali būti nustatyta iki 1 m. darbo patirtis tam tikroje srityje |
| Departamento direktorius | Darbo patirtis  Vadovaujamojo darbo patirtis | 3  1 | Nuo 2 m. iki 4 m. darbo patirties  Nuo tiesiog turėti vadovaujamo darbo patirties iki 2 m. vadovaujamo darbo patirties  Esant poreikiui ir poreikio pagrindimui gali būti nustatyta iki 1 m. darbo patirtis tam tikroje srityje |
| Departamento direktoriaus pavaduotojas | Darbo patirtis | 3 | Nuo 2 m. iki 4 m. darbo patirties  Esant poreikiui ir poreikio pagrindimui gali būti nustatyta iki 1 m. darbo patirtis tam tikroje srityje |
| Skyriaus/ tarnybos/ poskyrio vedėjas | Darbo patirtis  Darbo patirtis tam tikroje srityje | 3  1 | Nuo 2 m. iki 4 m. darbo patirties  Nuo tiesiog turėti darbo patirties tam tikroje srityje iki 2 m. darbo patirties tam tikroje srityje |
| Skyriaus/ tarnybos/ poskyrio vedėjo pavaduotojas | Darbo patirtis | 3 | Nuo 2 m. iki 4 m. darbo patirties  Esant poreikiui ir poreikio pagrindimui gali būti nustatyta iki 1 m. darbo patirtis tam tikroje srityje |
| Vyriausiasis specialistas | Darbo patirtis tam tikroje srityje | 1 | Nuo gali neturėti darbo patirties iki 2 m. darbo patirties tam tikroje srityje |
| Vyresnysis specialistas | Nereikalaujama | – |  |
| Specialistas | Nereikalaujama | – |  |

* Į darbo patirtį taip pat turėtų būti įskaičiuojama ir praktika, stažuotė, savanoriškas darbas ir pan., pagrindžiant tai įrodančiais dokumentais.

**PRIVALOMA PATARĖJŲ DARBO PATIRTIS**

|  |  |  |
| --- | --- | --- |
| Pareigybės pavadinimas | Darbo patirtis | Privaloma darbo patirtis, metais |
| Vyriausiasis patarėjas | Darbo patirtis tam tikroje srityje | 5 |
| Vyresnysis patarėjas | Darbo patirtis tam tikroje srityje | 4 |
| Patarėjas | Darbo patirtis tam tikroje srityje | 3 |

\_\_\_\_\_\_\_\_\_\_\_\_\_\_\_\_